Kaník, Ľudovít, poslanec NR SR (2014-11-25):
Vážený pán podpredseda, vážené dámy, vážení páni, vážený pán budúci predseda Národnej rady, naozaj je to veľmi netypická situácia, že uprostred volebného obdobia vládna strana vymieňa predsedu parlamentu, druhého najsilnejšieho muža v štáte, druhého najvyššieho ústavného činiteľa a preto je potrebné pri takejto výnimočnej situácii si trošku povedať, ako to vlastne je. Naozaj, neprišlo to samé od seba. Pred dvoma týždňami alebo možno aj kratším časom, keby niekto povedal, že Pavol Paška odstúpi z funkcie predsedu Národnej rady, že sa vzdá poslaneckého mandátu, bol by považovaný za veľmi veľkého vtipálka. Nič tomu nenasvedčovalo, že by takáto situácia mala nastať. Prečo vlastne potom sa stalo to, čo sa stalo? A tu si treba, aby sme sa poučili a zobrali si to pozitívne z toho aj do budúcna, pripomenúť tú genézu tohto procesu. Tie pochybnosti o spôsobe vlády SMER-u, pre ktorý je význačné, že korupcia sprevádza celý spôsob vládnutia vlády Roberta Fica ako v prvom období, tak aj v druhom období, tie signály tu už boli dávno. Prichádzali postupne ďalšie a ďalšie. Do toho prichádzali aj tie povestné vety „vyhraj voľby a môžeš všetko“. Ale nič nebolo samé od seba. Ani tá veta „vyhraj voľby a môžeš všetko“ nezaznela len tak z ničoho nič, že by sa pán predseda Paška postavil a takto to z neho vyhŕklo. Ale bolo to v reakcii na niečo, čo sa odohralo tu, v tejto Národnej rade. Bolo to v reakcii na to, ako opozícia, predstavitelia opozície, sa snažili poukazovať na to, akým spôsobom vládne SMER, akým spôsobom využíva moc, ktorú mu voliči zverili a či ju využíva v súlade s týmto mandátom alebo proti tomuto mandátu. Keď sa ukázali tie známe škandály, o ktorých všetci už vieme a ktoré nakoniec vyvrcholili odchodom pána Pavla Pašku, predtým opozícia stála pred dilemou, čo má robiť? Boli tu rôzne názory. Časť opozície volala po mimoriadnej schôdzi na odvolanie Pavla Pašku. Ale bolo to práve SDKÚ – DS, to musím povedať, bol som to ja konkrétne, ktorí sme videli, že zopakuje sa, pokiaľ by sme išli touto cestou, starý známy scenár. Opozícia povie niečo na tlačovke vo foajé, zvolá sa schôdza a tá sa aj zruší tým, že sa neodhlasuje program. Preto bolo kľúčové, preto bolo kľúčové a to stálo na začiatku toho, že dnes stojíme v situácii, keď budeme voliť nového predsedu Národnej rady, že opozícia zvolala mimoriadnu schôdzu na odvolanie predsedu vlády. Až následných päťdesiat hodín podrobnej a naozaj detailnej diskusie ukazovalo a stále viac odkrývalo, že to nie je len Pavol Paška, že to nie je len piešťanské CT a iné súvislosti viažuce sa k zdravotníctvu, že to je množstvo a množstvo iných a ďalších príkladov v iných a ďalších rezortoch, že to je spôsob vlády, ktorý tu zaviedla vláda Roberta Fica. A päťdesiat hodín tohto rokovania a päťdesiat hodín sledovania tohto rokovania tisícov ľudí po celom Slovensku prostredníctvom internetu postupne prebudilo zaspatú občiansku aktivitu. Bez tejto schôdze, do ktorej mnohí opoziční kolegovia nemali vôľu a ktorí hovorili o tom, že sa netreba ponáhľať, že to treba odložiť na čas po komunálnych voľbách, pričom práve ten timeing bol veľmi dôležitý a kľúčový pre úspech tohto tlaku opozície. Spôsobilo to, že na to námestie prišli tisíce ľudí a že na ďalšie zhromaždenie prišli ďalšie tisíce ľudí a to vyslalo jasný signál do radov vládnuceho SMER-u k Robertovi Ficovi, že rozhodol, áno, Robert Fico rozhodol, že Pavel Paška nebude už ďalej predsedom parlamentu. To, čo by som chcel vyzdvihnúť, bola jednota opozície, ktorá sa dosiahla síce až potom, keď už bolo dostatočný počet podpisov na zvolanie schôdze, ale potom jednoznačne fungovala. A toto by som chcel vyzdvihnúť a obrátiť sa na svojich kolegov, opozičných kolegov. Toto je cesta, po ktorej by sme mali kráčať. Pretože sa ukazuje jednoznačne, keď opozícia dokáže byť jednotná napriek rôznym názorom na čiastkové záležitosti, dosahuje úspechy. Toto je cesta, pred ktorou aj taký silný monolit, ako je 83-členný poslanecký zbor SMER-u, musí kapitulovať. Pretože pri jednote opozície, pri dobrých argumentoch, pri postavení sa za dobrú vec to nájde vždy odozvu aj vo verejnosti. A na to by sme mali pamätať a na to by sme mali predovšetkým myslieť a vyzdvihovať túto jednotu opozície a snažiť sa ju dosahovať nielen pri tomto jednom raze, ktorý skončil tým, čo by nikto predtým si nedokázal ani len predstaviť, odstúpením predsedu parlamentu, ktorý bol bezpochyby považovaný za druhého najsilnejšieho muža v strane SMER, ale aj pri presadzovaní zákonov, aj pri hľadaní zhody v ďalších a ďalších otázkach. Toto je kľúčový odkaz. Dnes nastúpi nový predseda parlamentu. Ja myslím, že Robert Fico vzhľadom k situácii, v ktorej sa SMER nachádza, vybral veľmi dobre. Robert Fico vybral mladého, zatiaľ nejakými negatívnymi záležitosťami nepoznačeného politika a rovno povedať sympatického politika. Jeho úlohou je napraviť pošramotenú povesť SMER-u, pošramotenú povesť SMER-u korupciou. Áno, dnes sa stalo pre väčšinu občanov Slovenska slovo korupcia a SMER do absolútne tesnej väzby. A to si uvedomujú aj politici SMER-u, aj predseda vlády SMER-u a preto nasadzuje politika, ktorý má priniesť zmenu štýlu, aby sa tá tesná väzba klientelizmu s korupciou rovná sa SMER, preťala. Preto na ministerstvo školstva nastupuje mladý politik, nový politik, mladá generácia, vzdelaný človek, aby takisto pred verejnosťou sa ukázalo, že SMER nie je taký prehnitý, korupčný a klientelistický, ale že má aj inú tvár. Je to dobrý ťah, je to správny marketingový krok, ale zároveň poviem, nesmieme sa nechať oklamať, pretože toto je len marketingový krok. Tak ako kolegovia povedali, napriek osobe budúceho predsedu parlamentu, systém sa nemení. Zatiaľ sa nemení a SMER zaviedol korupciu a klientelizmus ako spôsob vládnutia, ako systém vládnutia, bez ktorého vládnuť nevie a nikdy nevládol. Na toto treba stále poukazovať a na toto aj z opozičných radov určite budeme poukazovať ďalej, čo samozrejme neznamená, že každý dobrý nápad, dobrú myšlienku, ktorá príde aj z radov vládneho SMER-u, nie sme ochotní konštruktívne podporiť. Obávam sa však, že sa nemáme veľmi na čo tešiť a že nemôžeme očakávať žiadnu razantnú zmenu pozície, ale len pokus o zamaskovanie systému, ktorý tu bol nastolený a ktorý tu funguje počas celého funkčného obdobia vládnutia Roberta Fica, či to bolo v prvej alebo súčasne v druhej vláde. Ďakujem za pozornosť a budúcemu predsedovi Národnej rady želám veľa úspechov.